Edgar Savisaar
Edgar Savisaar (31. mai 1950 Harku vangla, Harku vald – 29. detsember 2022 Tallinn) oli Eesti poliitik, Eesti NSV peaminister 1990–1991, peaministri kohusetäitja 1991–1992. Ta on olnud Eesti siseminister ning majandus- ja kommunikatsiooniminister. Ta oli 2001–2004 ja 2007–2017 Tallinna linnapea. Ta oli üks Isemajandava Eesti ettepaneku autoritest ning kuulus Rahvarinde asutajate sekka. Aastatel 1991–1995 ja 1996–2016 oli ta Eesti Keskerakonna esimees. 1995. aastal sattus ta Lindiskandaali, kui teda süüdistati enda ja teiste poliitikute vaheliste kõneluste ebaseaduslikus lindistamises ning selle tagajärjel astus tagasi Tiit Vähi teine valitsus. 2010. aastal sattus Savisaar Idarahaskandaali, kui Kaitsepolitsei andmetel olevat Savisaar teinud katse hankida Keskerakonnale raha Venemaalt. Harju Maakohus kõrvaldas ta 30. septembril 2015 linnapea ametist seoses Porto Franco süüasjaga, põhjendades seda eesmärgiga vältida kriminaalasja kaasatud tunnistajate mõjutamist kriminaaluurimise ajal.